มาแถวศรีราชาก็เลยลองมาทานร้านนี้ดู ซึ่งอยู่สุดซอยเจิมจอมพล 22 ลักษณะซอยเป็นซอยแคบมากเข้าไปออกยากและก็ไม่แน่ว่าจะมีที่จอด ตอนที่ไปกว่าจะออกมาได้นี่ทำเอาเหนื่อยเกือบจะไปทานที่อื่นแล้วค่ะ ดีที่เจ้าหน้าที่ของร้านเข้านำทางไปจอดซอยฝั่งตรงข้ามของถนน เสร็จแล้วก็เดินมาที่ร้าน ไกลนิดหน่อยแต่สบายใจกว่า

ที่ร้านนี้เค้าเน้นของทะเลสดๆ ไม่เน้นบรรยากาศ ลักษณะเป็นเพิงๆ มี 2 ส่วน คือส่วนที่ติดทะเลอากาศน่าจะโปร่งกว่าส่วนที่อยู่ในร้าน แต่สภาพอาจจะแย่กว่านิดนึง เนื่องจากคนเยอะการจัดการอาหาร การเรียงลำดับคิวค่อนข้างสับสน มีลืม order บ้างอะไรบ้าง เลยรออาหารค่อนข้างนาน

วันนั้นสั่งอาหารที่คนส่วนใหญ่สั่งกันคือ
- ปลาอินทรีย์ทอดน้ำปลา (280 บาท) : ชิ้นใหญ่มาก ทอดมาได้กรอบนอกเนื้อด้านในยังนุ่มอยู่ แบ่งทานกัน 4 คนยังทานกันได้แบบเต็มปากเต็มคำ
- กุ้งทอดน้ำปลา (โลละ 680 บาท) กุ้งสดและตัวใหญ่ เป็นอีกจานที่แนะนำ
- ปลาทูต้มมะนาว (180 บาท) แซ่บอร่อย ปลาทูสดไม่มีกลิ่นคาว ได้มาประมาณ 5 ตัว
- ข้าวผัดปูจานใหญ่ (180 บาท) อร่อยตามมาตรฐาน

โดยรวมร้านนี้มีทั้งข้อดีและข้อเสีย ใครที่อยากทานอาหารทะเลสดๆราคาไม่แพง ไม่เน้นบรรยากาศ และเรื่องที่จอดรถ ก็ถือว่าเป็นอีกร้านที่น่าสนใจค่ะ
